ઇકો એટલે પડઘો. હૃદય સતત ધકધક-ધકધક ધબકતું રહેતું હોય છે. એને આપણે ફીલ કરી શકીએ છીએ, પણ સાંભળી નથી શકતા. આ હૃદયના ધબકારાનો પડઘો સાંભળવાનું મશીન એટલે ઇકો કાર્ડિયોગ્રામ. આપણે સાંભળી પણ ન શકીએ એવા અવાજના તરંગો માપવા માટે છાતી પર ખાસ સાધન મૂકવામાં આવે છે. જેમ ખીણમાં કે ગુફામાં અવાજના પડઘા પડે એ જ રીતે અવાજના તરંગો વસ્તુ સાથે અથડાઈને પાછા આવે છે એનો પડઘો મશીનમાં રેકૉર્ડ થાય છે. અવાજના આ પ્રતિબિંબને ઇકો કાર્ડિયોગ્રામના મૉનિટર પર જોઈ શકાય છે અને એની વિડિયો કે સી.ડી. બનાવીને રેકૉર્ડ પણ કરી શકાય છે.